Spoštovani gostje,

dame in gospodje,

dobrodošli na odprtju dokumentarne razstave 'Potni listi za življenje'. Razstava je posvečena poljskim diplomatom, ki so med drugo svetovno vojno v švicarskem Bernu izdajali Judom iz številnih evropskih držav ponarejene latinskoameriške potne liste in jih tako reševali gotove smrti v taboriščih in getih.

Sedaj, pred mednarodnim dnevom spomina na žrtve holokavsta in ob 75. obletnici osvoboditve nacističnega uničevalnega taborišča Auschwitz želimo slovenski javnosti predstaviti skoraj popolnoma neznano akcijo reševanja Judov, ki jih je zločinska oblast nacistične Nemčije obsodila na dokončno uničenje.

Pričujoča razstava je še posebej pomembna zato, ker se spomin na holokavst žal brezobzirno zlorablja v politične namene in za izkrivljanje zgodovinskih dejstev, s čimer se žali žrtve te strašne tragedije in tiste, ki so se – kljub vsem težavam in nevarnostim – lotili njihovega reševanja.

Poljska je bila od prvega do zadnjega dne vojne zvesta in požrtvovalna članica zmagovite protifašistične koalicije. Prva se je z orožjem uprla Hitlerjevemu Tretjemu rajhu in je zaradi svoje drže utrpela strahotne človeške in materialne izgube. Na bojiščih, pa tudi v okupatorskih racijah, v različnih taboriščih ter zaradi lakote in bolezni je umrlo 6 milijonov poljskih državljanov, od tega 3 milijone Judov. To pomeni skoraj 20 odstotkov, petino predvojnega prebivalstva.

Leta 1942 je vodstvo poljskega odporniškega gibanja ustanovilo posebni urad - Svet za pomoč Judom, ki je deloval pod vzdevkom ”Żegota”. Šlo je za edino tovrstno organizacijo v okupirani Evropi, ki je – podobno kot pogumni diplomati iz Berna – delovala ob popolni podpori poljske vlade v izgnanstvu.

Velja spomniti, da je med prejemniki častnega naziva Pravičnih med narodi največ prav Poljakov - 7 tisoč oseb in med njimi je tudi Konstanty Rokicki, poljski konzul v Švici.

Zdaj pa predsednik Putin in nekateri drugi ruski politiki mojo državo obtožujejo sodelovanja v holokavstu in Poljski podtikajo, da je bila zaveznica nacistične Nemčije, sokriva za izbruh druge svetovne vojne. Njihovi poskusi izkrivljanja zgodovine se brezobzirno vrstijo z očitnim namenom, da bi upravičili sramotni Pakt Ribbentrop–Molotov.

Ena od posledic tega zločinskega sporazuma je bila ta, da so sovjetski varnostni organi izvedli pokol v Katynskem gozdu. Tam je bilo med žrtvami več sto častnikov judovskega rodu, med njimi Glavni rabin Poljske Vojske Baruch Steinberg.

Proti klevétam, ki se širijo, se resnica se ne bo branila sama. Resnico moramo braniti mi vsi, tudi – a morda predvsem – zaradi spoštovanja tistih, ki jih med nami ni več. Zato je tu naša razstava.

Iskreno se zahvaljujem vodstvu in osebju Sinagoge Maribor ter vsem, zlasti mojim kolegicam iz Veleposlaništva, ki so prispevali k postavitvi te dokumentarne razstave. Ob tej priložnosti naj omenim, da bodo *Potni listi za življenje* s pomočjo Judovskega centra kulture na ogled še v Ljubljani v okviru Festivala tolerance.

S tem bom končal in zdaj predajam besedo najpomembnejšemu gostu nocojšnjega dogodka, gospodu Uriju Straussu.

Dear Mr. Strauss, please, floor is yours!